Der har været rigtig mange naturbrande i Nordjylland i løbet af sommeren. Heldigvis har ingen mennesker mistet livet i forbindelse med brandene, men hvad gør man egentlig, hvis man finder sig selv lidt for tæt på flammehavet. - For det første skal man forlade området så hurtigt som muligt. Man skal ikke spille helt eller vente, og lige se hvad der sker. Branden i sommerhusområdet i Blokhus viste, hvor hurtigt sådan en brand flytter sig, så kom afsted, siger Chefvagt ved Nordjyllands Beredskab Jan Nezda. Det er dog ikke helt lige meget, hvordan man kommer fra området. Du skal løbe vinkelret på brandens udbredelsesretning. Hvis man løber i den gale retning, kan branden hurtigt hale ind på en, så løb ud af brandens ene side og dermed væk, lyder det gode råd. Man kan også søge mod vand, men ikke alt vand er lige godt. - Havet eller en kæmpe sø kan være en løsning. Der man kan gå et stykke ud og dermed være sikret fra ilden. Man skal dog være opmærksom på, at strålevarmen kan være enorm, så derfor vil åer eller bække ikke hjælpe. Så dem skal man holde sig fra, siger Jan Nezda. Hvis ilden er i nabolaget, så kan haveslangen være din bedste ven. Man kan prøve at sikre sin ejendom ved at hælde vand ud, man skal dog stadig sørge for at komme væk i god tid, understreger chefvagten.

Opsummering:
Hvad gør man egentlig, hvis man pludselig bliver fanget i en naturbrand? Her har du beredskabets gode råd.